**ОТЧЕТ за осъществената контролна дейност от РИОСВ**

**през месец април 2019 г.**

***Кратка обобщена информация за осъществената контролна дейност за месец април 2019 г. и резултати от извършената контролна дейност.***

През месец април 2019 г. от експертите на 16-те регионални инспекции по околната среда и водите (РИОСВ) са извършени 1 958 проверки на 1 696 обекта. В рамките на осъществения контрол от РИОСВ са дадени 673 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 71 бр. актове (АУАН), от които 4 са за констатирано неизпълнение на дадени предписания. Издадени са 74 бр. наказателни постановления (НП), с които са наложени глоби и имуществени санкции на обща стойност 190 750 лв.

Наложени са и 23 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух) на обща стойност 46 614,67 лв.

Постъпилите суми по наложени глоби и санкции са общо 377 917,37 лв.

За периода е приложена и 1 бр. принудителна административна мярка (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Засилен контрол за спазване на разпоредбите на законодателството в областта на качеството на атмосферния въздух;
* Контрол за спазване на изискванията на Закона за биологичното разнообразие.

***Кратък анализ на постигнатите резултати в областта на опазване на околната среда от осъществената контролна дейност***

През месец април е осъществен засилен контрол за спазване на разпоредбите на законодателството в областта на качеството на атмосферния въздух.

За констатирано изпускане в атмосферния въздух на отпадъчни газове, съдържащи вредни вещества над нормите за допустими емисии, от РИОСВ Варна са наложени еднократни санкции на „Солвей соди“ АД (28 807 лв. и 534 лв.) и на „ТЕЦ Варна“ ЕАД (5 102 лв. и 4 692 лв.); от РИОСВ Пловдив са наложени текущи месечни санкции на „Джи Ен Си“ ООД (44,32 лв.) и на ЕТ „Плеяди-Никола Гунчев“ (36,53 лв.); от РИОСВ Бургас са наложени 3 еднократни санкции, в общ размер на 479 лв., на „Лукойл Нефтохим Бургас“ АД.

За неизвършени СПИ, от РИОСВ Русе са наложени имуществени санкции на: МБАЛ „Св. Иван Рилски“ АД - 400 лв. и „Прима - М“ ЕООД – 200 лв., а от РИОСВ Шумен на „Тайфун-БГ“ ООД - 2 000 лв.

За непредставяне на годишен отчет за озоноразрушаващи вещества на хладилните и климатични инсталации, от РИОСВ Варна са съставени АУАН на „Гесис“ ЕООД, „Белослав Клима“ ООД, „Давс“ ООД, „Океан Къмпани“ ООД, „Дим“ ЕООД, „Тръст-92“ ЕООД, „Кей Холидей“ ЕООД, „Сима“ ООД, „Валентино“ ООД, „Алианс Ауто Варна“ ООД, „КБ Инженеринг“ ЕООД, „Парти“ ООД и „Жижо-82“ ООД.

От РИОСВ Перник е издадена заповед за прилагане на ПАМ за парогенератор № 4 в ТЕЦ „Република“ към „Топлофикация Перник“ АД (чрез запечатване и пломбиране) до приключване на извършваните ремонтни дейности по котела и обслужващите елементи на съоръжението.

Друг акцент в контролната дейност през месеца е за спазване на изискванията на Закона за биологичното разнообразие.

За реализация на инвестиционно предложение без проведена процедура по оценка на съвместимостта с предмета и целите на опазване на защитените зони, от РИОСВ Благоевград е наложена имуществена санкция, в размер на 3 000 лв., на „Пътпроект 2000“ ООД, а от РИОСВ Хасково са глобени, с по 100 лв., 3 физически лица и е наложена имуществена санкция, в същия размер, на „Зитара Естейт“ ЕООД.

От РИОСВ Пловдив е извършена проверка във връзка с постъпил сигнал за отглеждане на папагали в ресторант в гр. Пловдив. При проверката е констатирано, че в обекта се отглеждат 4 папагала, които не са регистрирани по Закона за биологичното разнообразие. Дадено е предписание на собственика на ресторанта да представи в РИОСВ Пловдив документи, доказващи произхода на птиците.

В РИОСВ Смолян са постъпили 12 сигнала за нападение на кафява мечка над селскостопанско имущество и домашни животни в: с. Глогино (3 бр.), с. Сливка (2 бр.), с. Полковник Серафимово (3 бр.), с. Славейно (1 бр.), с. Левочево (1 бр.), с. Страшимир (1 бр.) и с. Леска, (1 бр.). При извършените проверки е установено, че щетите са нанесени от кафява мечка.

От РИОСВ Бургас е извършена оценка на състоянието на находищата от блатно кокиче в Защитена местност (ЗМ) „Калината“, в ЗМ „Находище на блатно кокиче в местността „Чаирите, с. Горица“, в с. Лозенец, местност „Блатата“, в с. Присад и в ЗМ „Находище на блатно кокиче в местността „Блатото“.

За непредставен отчет за добити количества от лечебни растения за 2018 г., от РИОСВ Плевен е глобено физическо лице, в размер на 100 лв., от РИОСВ Шумен са издадени НП на Кооперация „Областен кооперативен съюз“ (400 лв.), „СП-Първи май“ ЕООД (400 лв.), „Вест 2012“ ЕООД (300 лв.) и 4 физически лица (3 глоби, всяка в размер на 100 лв., и една, в размер на 500 лв.), а от РИОСВ Варна са глобени, с по 100 лв., 4 физически лица.

За навлизане и паркиране на превозно средство в границите на Природна забележителност „Пясъчни дюни в района на ММЦ Приморско“ от РИОСВ Бургас, с по 100 лв., са глобени две физически лица, а от РИОСВ Стара Загора, за извършване на сеч на територията на Резерват „Горна Топчия“, са глобени две физически лица (глоби в размер на 500 лв. и 700 лв.), а за увреждане на места за размножаване чрез нерегламентиран добив на пясък, други две физическо лице са глобени със 150 лв. и 100 лв.

Осъществен е и контрол на обектите, заустващи отпадъчни води в повърхностен воден обект.

Във връзка с подаден в РИОСВ Смолян сигнал за замътване на водите на р. Арда в района на м. „Полигона“, с. Смилян, община Смолян, е извършена проверка „на място“, при която е установено, че замътването е причинено от заустване на отпадъчни производствени води от ТМСИ, разположена на Полигон за производство на бетонови изделия в с. Смилян. Дадени са предписания за почистване на съоръженията на локалната пречиствателна станция и привеждането й в нормално експлоатационно състояние.

За заустване на отпадъчни води в повърхностен воден обект без издадено разрешително по реда на Закона за водите (ЗВ), от РИОСВ Бургас са наложени 3 имуществен санкции, всяка в размер на 2 000 лв., на община Царево, а от РИОСВ Русе и РИОСВ Стара Загора са съставени АУАН на „ИПН - Универсал” ООД и на „България-Текс“ АД.

От РИОСВ Русе са наложени 3 имуществени санкции на „Българска хлебна мая“ ЕООД - 1 000 лв. (за заустване на отпадъчни води във воден обект без издадено разрешително по реда на ЗВ), 2 000 лв. (за това, че дружеството не е изградило пречиствателно съоръжение за отпадъчните води на площадката на стопанисвания от него обект) и 5 000 лв. (за заустване на непречистени отпадъчни води във воден обект).

За неизпълнение на условия от разрешителното за заустване на отпадъчни води, от РИОСВ Бургас са съставени АУАН на община Поморие (3 бр.), община Камено и „Винекс Славянци“ АД, и на община Айтос е наложена имуществена санкция, в размер на 2 000 лв., а от РИОСВ Стара Загора е съставен АУАН на община Тунджа.

За превишаване на индивидуалните емисионни ограничения, определени в разрешително за заустване на отпадъчни води, от РИОСВ Пловдив е съставен АУАН на „Био фреш“ ООД, от РИОСВ Смолян са наложени имуществени санкции на „Рудметал“ АД (1 000 лв.) и на „Върба - Батанци“ АД (2 000 лв.), а от РИОСВ Перник са наложени имуществени санкции на община Перник (1 500 лв.) и на „Стомана Индъстри“ АД (3 500 лв.). За същото нарушение, от РИОСВ Бургас е наложена текуща месечна санкция, в размер на 46 лв., на „Водоснабдяване и Канализация” ЕАД, гр. Бургас, а от РИОСВ Пловдив - на „Фазерлес“ АД (2 090 лв.), на „Фешко-ФСК” ООД (64 лв.) и на „Булдекс” ООД (584 лв.), от РИОСВ Смолян – на „Лъки Инвест - Говедарника” ЕООД (39 лв.) и на „Родопи Еко Проджектс” ЕООД (878 лв.), от РИОСВ Благоевград – на „Грома холд“ ЕООД (2 бр., в общ размер на 1 944 лв.), от РИОСВ Монтана – на „Кнауф България“ ЕООД (456,82 лв.), а от РИОСВ Перник - на ТЕЦ „Бобов дол“ ЕАД (2 816 лв.).

От РИОСВ Хасково е наложена имуществена санкция, в размер на 500 лв., на община Момчилград за неподдържане на пречиствателни съоръжения в техническа и експлоатационна изправност.

През месеца са извършени проверки и за спазване на изискванията на Закона за управление на отпадъците (ЗУО) и подзаконовите нормативни актове към него.

За извършване на дейности с отпадъци без издаден разрешителен документ по реда на ЗУО, от РИОСВ Плевен е съставен АУАН на физическо лице, друго физическо лице е глобено с 1 400 лв. и е наложена имуществена санкция, също в размер на 1 400 лв., на „Пъчков“ ЕООД; от РИОСВ София е наложена имуществена санкция, в размер на 10 000 лв., на „Еко Милениум” ООД; от РИОСВ Смолян е глобено физическо лице с 500 лв., а от РИОСВ Велико Търново са наложени имуществени санкции на „Мулти трейд“ ЕООД (1 600 лв.) и на „Конов“ ЕООД (1 400 лв.).

За неводене отчетност на отпадъците, от РИОСВ София са наложени имуществени санкции, всяка в размер на 2 000 лв., на „Пет Ресайклинг груп” ООД и на „Давит Ек” ЕООД.

За нерегламентирано изгаряне на неопасни отпадъци, от РИОСВ Пловдив е глобено, в размер на 2 000 лв., физическо лице, от РИОСВ Благоевград е наложена имуществена санкция, в размер на 2 800 лв., на „ВЕГА ТЕКС“ ООД, и от РИОСВ Варна са санкционирани, с по 1 500 лв., „Федър“ ООД и „Руди Ан“ ЕООД.

От РИОСВ Хасково е извършена проверка във връзка с постъпил сигнал за наличие на нерегламентирано сметище между гр. Любимец и с. Георги Добрево, при която е установено, че до бивша кариера (която не е в експлоатация) са натрупани битови, растителни и строителни отпадъци и прахообразни вещества с неустановен произход. Дадено е предписание на кмета на община Любимец за прекратяване на достъпа до бившата кариера и за предприемане на действия за почистване на отпадъците. Във връзка с постъпил сигнал в РИОСВ Шумен за изхвърляне на опасни химични вещества на територията на Земеделския институт в гр. Шумен е извършена проверка „на място“. Установено е замърсяване на земни площи с вещество с неизвестен произход и състав. Дадено е предписание за почистване на замърсения участък и представяне на документи, удостоверяващи предаването на събрания отпадък. Предписанието е изпълнено.

От РИОСВ Хасково е наложена имуществена санкция, в размер на 10 000 лв., на „Микс-17“ ЕООД за неизвършена регистрация, съгласно изискванията на Регламент REACH.

От РИОСВ Враца са глобени две физически лица, всяко с 550 лв., за нерегламентирано изхвърляне на торов отпад в коритото и по бреговете на р. Дъбника в землището на гр. Враца. От РИОСВ Бургас е извършена проверка (във връзка с постъпил сигнал) на кравеферма в с. Дъбовица, община Сунгурларе. При проверката е констатирано, че торовите маси се съхраняват нерегламентирано върху земната повърхност на територията на обекта. На собственика на кравефермата е съставен АУАН.

За неизпълнение на условия от комплексното разрешително, от РИОСВ София е наложена имуществена санкция на „Костинброд Еко” АД (40 000 лв.) и от РИОСВ Стара Загора - на „Топлофикация Сливен“ ЕАД (12 000 лв.), а от РИОСВ Шумен е съставен АУАН на „Родна индустрия 91“ ЕООД.

За констатирано неизпълнение на предписание, дадено по реда на ЗООС, от РИОСВ Враца е наложена имуществена санкция, в размер на 20 000 лв., на „Камибо“ ООД – ТП „Хименерго“.

От РИОСВ Русе е наложена имуществена санкция, в размер на 10 000 лв., на „Българска хлебна мая“ ЕООД, за това, че дружеството е извършило реконструкция на обект без да уведоми, по реда на ЗООС, инспекцията.

***Ефект спрямо околната среда, бизнеса и обществеността***

Преустановено е заустването на непречистени отпадъчни води в р. Русенски Лом от обект, собственост на „ИПН-Универсал“ ООД.

Почистени са нерегламентирани сметища в: кв. Гледка, гр. Кърджали; землището на с. Перперек и района около него; с. Лисово, община Свиленград и на разклона за с. Балабаново, община Момчилград.

Екземпляри от видовете „Черношипа ветрушка“, „Орел змияр“, „Бял щъркел“, „Горска ушата сова“, „Обикновен мишелов“ и „Голям ястреб“ са настанени в Спасителен център за диви животни в гр. Стара Загора. Екземпляр от вида „Папуняк“ е предаден за лечение в клиника „Добро хрумване“, гр. София, а екземпляр от вида „Кафяво прилепче“ е освободен в подходящ за вида район.

Взето е участие в мероприятия, организирани по повод Деня на земята (22 април).